b'\n_START_ARTICLE_\nPyrroli\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nPyrrolia valmistetaan synteettisesti furaanin ja ammoniakin v\xc3\xa4lisell\xc3\xa4 reaktiolla. Katalyyttin\xc3\xa4 k\xc3\xa4ytet\xc3\xa4\xc3\xa4n piidioksidia tai alumiinioksidia. Muita vaihtoehtoja ovat ammoniummukaatin eli limahapon ammoniumsuolan kuumennus, meripihkaimidin pelkistys sinkill\xc3\xa4 ja butyynidiolin reaktio ammoniakin kanssa alumiinioksidin tai toriumdioksidin katalysoimana. Pyrrolia k\xc3\xa4ytet\xc3\xa4\xc3\xa4n muun muassa s\xc3\xa4hk\xc3\xb6johtavien polypyrrolipolymeerien valmistukseen.'